
			AGINDUA, 2026ko ekainaren 1ekoa, Jaurlaritzako bigarren lehendakariorde eta Ekonomia, Lan eta Enpleguko sailburuarena, zeinaren bidez iragartzen baita Kabinetearen Zuzendaritzaren «goi-kargudunaren idazkaria» lanpostua izendapen askeko sistema bidez hornitzeko deialdi publikoa.

			«Goi-kargudunaren idazkaria» lanpostua laster hutsik geratuko denez –kodea: 520010; dotazioa: 196–, Ekonomia, Lan eta Enplegu Saileko Kabinetearen Zuzendaritzan, Euskal Enplegu Publikoaren abenduaren 1eko 11/2022 Legearen 102.2 artikuluan xedatutakoari jarraituz eta Enplegu Publikoko Zuzendaritzak aldeko txostena eman duenez, eranskinean azaltzen den lanpostua izendapen askeko sistema erabiliz hornitzeko deialdi publikoa iragartzea erabaki du sail honek. Hona hemen deialdiaren

			OINARRIAK

			Lehenengoa.– Parte hartu ahal izateko baldintzak.

			Deialdi honetan parte hartu ahal izango dute Euskal Autonomia Erkidegoko Administrazio Orokorreko eta haren organismo autonomoetako karrerako funtzionarioek eta EAEko administrazio orokorrarekin lotuta dauden zuzenbide pribatuko ente publikoetako karrerako funtzionarioek, lanpostu-zerrendan ezartzen diren baldintzak betetzen badituzte (eranskinean zehaztuta daude).

			Aipatutako langileek edozein administrazio-egoeratan egonda har dezakete parte deialdi honetan, honako egoera hauetan izan ezik:

			– Eginkizun-gabetze irmoa ezarrita duten funtzionarioek ezingo dute parte hartu, egoera horrek dirauen bitartean.

			– Norberaren kontuetarako edo familia elkartzeko borondatezko eszedentzian dauden langileek ezin izango dute parte hartu, ez badute bete eszedentzian egon beharreko gutxieneko denbora (2 urte).

			Bigarrena.– Eskabideak.

			Agindu hau Euskal Herriko Agintaritzaren Aldizkarian argitaratu eta hurrengo egunetik aurrera 15 egun balioduneko epean aurkeztu beharko dira parte hartzeko eskabideak.

			EAEko Administrazio Orokorrean eta haren organismo publikoetan jardunean dauden karrerako funtzionarioek EIZU enplegatuaren atariaren bidez egin ditzakete eskabideak. Jakina bidez eta Internet bidez sar daiteke atari horretara, helbide honetatik: https://www.euskadi.eus/eusko-jaurlaritza/funtzio-publikoa/hasiera/

			Gainerako izangaiek erregistro elektronikoaren bidez bidaliko dituzte eskabideak, helbide honetara: Ekonomia, Lan eta Enpleguko Saileko Zerbitzu Zuzendaritza.

			

			Hirugarrena.– Betekizunak eta merezimenduak.

			Honen eranskinean ezartzen dira lanpostu-zerrendan «goi-kargudunaren idazkaria», 520010-196 lanpostua betetzeko eskatzen diren baldintzak.

			Parte hartzeko eskabideari «curriculum vitae» erantsiko zaio, eta, hor, datu pertsonalak eta zein talde, azpitalde edo kidegotakoa den zehazteaz gain, beste hauek ere jasoko dira:

			a) Tituluak.

			b) Administrazio publikoan zein, hala badagokio, enpresa pribatuan betetako lanpostuak, lehiatzen den lanpostuaren antzeko funtzioak dituztenak.

			c) Egiaztatutako hizkuntza-eskakizuna.

			d) Jasotako edo emandako prestakuntza-ikastaroak.

			e) Hizkuntza-gaitasunak.

			f) Eskatutako lanpostuari esleitutako funtzio eta zereginekin lotuta, jakinaraztea egoki jotzen den bestelako merezimendu guztiak.

			Eskabidearekin batera, deialdian eskatzen diren betekizunen eta alegatutako merezimenduen egiaztagiriak aurkeztu beharko dituzte izangaiek, baldin eta EAEko administrazio orokorraren Langileen Erregistroan ez badaude.

			Izangaia deitutako lanpostuaren funtzioetara ongi egokitzen dela bermatzeko, deialdia egin duen organoari aukera ematen zaio izangaiak alegatu dituen merezimenduak egiaztatzeko egoki jotzen dituen bitartekoak erabil ditzan; elkarrizketa pertsonala edo proba egin dezake horretarako, edo Giza Baliabideen Zerbitzuko organo teknikoen txostenak eskatu.

			Deialdi hau Euskal Herriko Agintaritzaren Aldizkarian argitaratzen diren datan bete behar dira eskatutako betekizunak, eta esleitutako lanpostuez jabetu arte eutsi behar zaie. Parte hartzeko baldintzak betetzen jarraitzen ez duten parte-hartzaileak ezin izango dira jabetu esleitutako lanpostuaz.

			Laugarrena.– Ebazpena.

			Bigarren lehendakariorde eta Ekonomia, Lan eta Enplegu sailburuaren agindu bidez ebatziko da deialdi hau, gehienez ere hiru hilabeteko epean, eskabideak aurkezteko epea amaitu eta hurrengo egunetik aurrera. Agindu hori EHAAn argitaratu beharko da.

			Lanpostua lortzen duen pertsonak esleipen-Aginduan ezarritako datan jabetu beharko du lanpostuaz, eta, hala badagokio, aurreko lanpostuaren titulartasuna galduko du.

			Ebazpen hori arrazoitzeko, kontuan hartuko da, izangaiak deialdian eskatzen diren baldintzak eta zehaztapenak bete dituela, izendapena egiteko eskumena dagoela, eta lanpostuari buruz monografian ezarritako eginkizunak eta zereginak betetzeko egokia dela. Horretarako, gainerako izangaiekin (baldin badaude), alderatuko dira merezimenduak (eta, hala badagokio, elkarrizketaren edo probaren emaitza).

			Deialdia hutsik geratu dela deklaratu daiteke, baldin eta izangaietako batek ere ez baditu betetzen lanpostuaren baldintzak edo izangaietako bat ere ezin bada egokitzat jo, deitutako lanpostua betetzeko behar beste merezimendu eta konpetentzia ez dituelako.

			

			Bosgarrena.– Errekurtsoak.

			Agindu honek amaiera ematen dio administrazio bideari, eta, beronen aurka, aukerako berraztertzeko errekurtsoa aurkez dakioke ebazpena eman duen organoari, hilabeteko epean, ebazpena Euskal herriko Agintaritzaren Aldizkarian argitaratu eta hurrengo egunetik aurrera. Bestela, administrazioarekiko auzi-errekurtsoa aurkez daiteke dagokion, Administrazioarekiko Auzien Epaitegian, bi hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera.

			Vitoria-Gasteiz, 2026ko ekainaren 1a.

			Jaurlaritzako bigarren lehendakariorde eta Ekonomia, Lan eta Enpleguko sailburua,

			MIGUEL TORRES LORENZO.

			

			ERANSKINA

			Lanpostuaren datuak:

			– Deitutako lanpostua: goi-kargudunaren idazkaria.

			– Kodea: 520010.

			– Dotazioa: 196.

			– Kidegoa eta eskala:

			EGC101 Administrarien Kidegoa – Administrarien Esk.

			EGC201 Administrari Laguntzaileen Kidegoa – Administrari Laguntzaileen Esk.

			– Lanpostu-mailako osagarria: 18.

			– Berariazko osagarria: VI-A.

			– Kokapena: Kabinetearen Zuzendaritza, Eusko Jaurlaritzaren Egoitza Zentrala – Lakua.

			– Ekonomia, Lan eta Enplegu Saila.

			– Herria: Vitoria-Gasteiz.

			– Hizkuntza-eskakizuna: 2.

			– Derrigortasun data: 2017-03-31.

			– Laneko baldintzak: harreman ohikoak goi-kargudunekin. Eskuarki, isilpeko izaerako informazioa erabiltzen du.

			– Lan-jardunaldiak handitzeko prestasuna.

